Boicotta film russos

**Boicotta film russos** (in ucrainu: *Бойкот російського кіно*) est una campagna tzivica ucraina pro boicottare siat film siat programmas televisivos russos. Est parte de una campagna prus manna - de nòmine "boicotta cosa russa".

## Cajones
Sa campagna est naschida pro more de sas fattias militares russas in terra ucraina in su 2014. Cosas comente su domìniu de sa TV russa in sa retza ucraina, in ue bi aìat sentidos anti-ucrainos e propaganda anti-ucraina, sa laude a tottu sas fortzas de segurantzia russa e politzia segreta, tottu custu at giuttu a su movimentu pro boicottare TV e film russos.

## Punna
Sa punna de sos attivistas est de ponner unu frenu a sas cosas russas ammustradas in televisione e in sos teatros ucrainos.

## Titulos
In su mese de martzu de su 2014, bi aìat una declarassione in ue medas artistas russos, cumpresos cussos assotziados a film e televisione, cun sas firmas issoro, aìan amparadu su presidente Vladimir Putin, mescamente pro si àer pigadu sa Crimea e àer fattu atziones militares in Ucraina orientale.

Semper in su matessi mese de su 2014, cando fit torrada a proponner sa campagna "Non compores cosa russa!", una truma de attivistas ucrainos impare a calicunu politicu at faeddadu cara a su publicu pro boicottare series TV russas e sos programmas russos in generale.

Su primu casu làdinu de boicottamentu bi at appidu in s'undighi de abrile de su 2014, cando calicunu tzinema in Kiev, Lviv e Odessa an annuntziadu de non fagher prus bider film russos.

## Fattos

In tardu Austu de su 2014, attivistas de su movimentu tzivile naradu "Vidsich", comente parte de sa campagna "Non compores mercantzia russa!" nde faghen essire un'attera chi bolet boicottare fintzas sos film russos. Sa retza fit prena de paginas e de zente chi aìat cumintzadu a ispargher messazos, immagines, etz. pro ispingher a no nde bider.

In su 27 de Agustu, sos attivistas aìan manifestadu in su canale TV ICTV. Sa pregunta de sos manifestadores fit cussa de nche bogare sas serias televisivas russas.

In su 4 de Cabidanne, in s'Agentzia de Istadu ucrainu pro su tzinema in Kiev, sos attivistas aìan fattu una protesta teatrale "No amus a fagher intrare su bambaghe (ucrainu e russu: *вата*) in domo nostra". Su bambaghe (ovatta) tenet raighina in sa paraula "vatnik" chi sa zente fit impreande pro inditare cussos russos ultra-natzionalistas chi non poden bider a ticu tottu su chi no est cosa issoro. In sa protesta, sos attivistas aìan fattu lamenta chi bi aìat troppu film e serias televisivas russas in sa televisione ucraina, pedinde de ponner unu frenu a custa pìnniga e de nche bogare tottu cussos film chi faghian dannu a s'interessu natzionale de s'Ucraina. A parrer de sos attivistas, difattis, sos film russos dìan fagher propaganda subliminale anti-ucraina, ponende a birgonza sos ucrainos e faghende manna s'idea de unu "mundu russu" (ucrainu: *Російський світ*, russu: *Русский мир*), sordados russos e gai sichinde. In prus, sos attivistas aìan fattu notare chi sa prus parte de balanzu pro fagher essire film russos andaìat in Russia.

A cumintzare dae su mese de Cabidanne, mescamente in Kyiv, sos attivistas aìan aparitzadu atziones contra sa presentzia de film e serias televisivas russas in sa televisione ucraina in su Cunsizu Natzionale pro sa Televisione e Radio, e fintzas in sos uffitzios tzentrales de canales TV ucrainos.

In su 3 de Nadale, in Kyiv in su Cunsizu Natzionale pro Radio e Televisione, attivistas de su movimentu "Vidsich" aìan fattu una protesta teatrale, cun sa punna de ispingher a proibire serbitzios televisivos russos in sa TV ucraina. A bisu de sos attivistas, sa zente non-morta fit rappresentande a cussos chi fin ruttos "vittimas" de sa propaganda russa e sichidores de su "mundu russu". Su rapresentadore de su Cunsizu Natzionale, Vladislav Sevryukov, in custa campagna at nadu chi su protzessu de trasmittida fit diffitzile meda e non faghiat, pagu tempus, a nche bogare sa produtzione russa. Su Cunsizu Natzionale aìat promittidu de traballare cun sa leze pro parare fronte a sa propaganda russa.

In s'11 de Nadale, sos attivistas aìan bloccadu s'intrada a s'uffitziu de su canale televisivu "Inter" in Kyiv. In s'attu, nadu "Non ti ponzas a bochire a sos defensores nostros cun propaganda russa!", zente zovana aìat apitzigadu s'intrada printzipale cun fotografias de sordados ucrainos mortos in s'interventu militare russu de su 2014. Sigundu a sos attivistas, "Inter" fit su segundu canale a fagher essire prus cosa russa. Sos protestadores aìan marcadu chi film e serias televisivas, chi tantu bogaìan bantu de sas fortzas armadas russas, non si podìan atzettare.

In su 22 de Nadale, sos attivistas "Vidsich" a curtzu de s'Amministratzione presidentziale de s'Ucraina aìan pedidu a nche bogare tottu sos film russos fintzas a cando non fit agabbada sa gherra, francu cussos chi tenìan premios Oscar o Parma de Oro e non tenìan propaganda. Zente zovana aìat nadu chi su numeru de cosas russas in sa TV ucraina fit in aumentu. Attivistas aìan fattu petitziones e propostas a sos deputados, faeddadu a sa presidente ucraina Petro Poroshenko, e fattu una manifestada a curtzu de su palattu: bi aìat zombies cun mitràllias, dimandande a nche bogare film russos in ue bi fin Mikhail Porechenkov e Ivan Okhlobystin.

Dae su 29 de Nadale in susu, sos attivistas aìan bloccadu sa bisione de film russos in sos tzinemas de Kyiv. Sos attivistas aìan, in logu de custos, fattu manifestadas in forma de su flash mob "Sos benes russos ti bochin!", chi faghìan parte de sa campagna "Non compores mercantzia russa!".

Dae su 31 de Nadale de su 2014 a su primu de bennarzu de su 2015, faghende festa pro s'annu nou su canale aìat publicadu su film "Isettami in s'Annu nou" (russu: *Жди меня в Новый год*), cun attores russos chi aìan amparadu s'occupatzione russa de sa Crimea (Joseph Kobzon, Oleg Gazmanov, Valeriya, etc.). Custa cosa aìat pesadu polemica meda in blog ucrainos e in sa retza sotziale. In su primu de bennarzu, unu muntone de uffitziales ucrainos politicos e operadores culturales aìan reazidu. Su canale "1+1" lu aìan criticadu peri pro fagher essire unu programma in ue Oleg Gazmanov fit partetzipande.

In su 27 de bennarzu de su 2015, attivistas "Vidsich" aìan fattu sa manifestada "Sa TV est prena de bambaghe - a su Cunsizu Natzionale no nde li affutit nudda!", a curtzu de su Cunsizu natzionale pro sa Televisione e Trasmittida Radio. Sa zente aìat cobertu su palattu cun bambaghe, e faghende lamenta a su Cunsizu. Sos attivistas naraìan chi non lis piaghìat pro nudda comente si fit cumportande su capu de s'istitutzione Yuriy Artemenko, sa deputada Olga Gerasimyuk e s'operadu de su Cunsizu Natzionale in generale. Custu fit ca non si aìat galu fattu nudda contra "Inter" e atteros canales chi non respettaìan sa leze, chi bolet a fagher essire a su mancu su 50% programmas ucrainos. A pustis, su Cunsizu Natzionale los aìat pigadu in cunsideru in sa cunferentzia de su 12 de frearzu.

In su 2 de Martzu, sos attivistas de "Vidsich" e atteros aìan fattu un'attera manifestada nada "In su mentras chi su gubernu istentat, sambene ucrainu si isparghet!" a chirriu de Verkhovna Rada. Aìan pedidu a su presidente de su parlamentu Volodymyr Groysman de ratificare sa leze #1317 "a pizu de cambiu de leze ucraina pro s'amparu de s'ispatziu informativu televisivu e radiofonicu ucrainu", chi dìat ponner unu frenu a sos produttos russsos in sa TV ucraina. Sa leze la aìan firmada in su 5 de su mese coladu, ma non galu ratificada. Sos attivistas aìan publicadu sa petitzione a su presidente de Verkhovna Rada, chi aìan poi firmadu paritzos assotzios ucrainos.

In su mese de Martzu, sa banda musicale rock ucraina "Kozak System" aìat fattu essire unu bideu musicale nadu *Нахуй маніфест*, in ue sos cantadores aìan espricadu su pensamentu issoro a pizu de s'occupatzione russa e ispinghidu a boicottare sas cosas issoro. In sa cantone, bi at paraulas malas contra s'ispettadore mediu e metzanu de Ucraina e Russia; contra tzertos operadores culturales russos famados pro sos pensamentos anti-ucrainos issoro; contra calicunu film sovieticu, etz. In su bideu, aìan impreadu su simbulu de sa campagna "Non compores mercantzia russa!"
.

In su 17 de Martzu, in Kiev sos attivistas aìan apparitzadu un'attu teatrale a curtzu de Verkhovna Rada, pedinde a Volodymyr Groysman de firmare su prozetu de leze #1317. Nanchi non respettaìat sa leze. In sa manifestada, sa zente si fit bestida galu un'attera borta comente non-mortos. Sa die a pustis, sos de su parlamentu no aìan amparadu s'isseberu a refudare custu prozetu; e tando, Groysman si fit postu a la firmare issu puru.

## Averiguadura
### Cuntènnidu
Sa prima chida de su mese de Cabidanne de su 2014, sos attivistas an abberguadu chi, in sa televisione ucraina, sos 10 canales prus mannos ("Ukrayina", "ICTV", "NTN", "Novyi Kanal", "Inter", "STB", "2+2", "TET", "K1", "1+1") aìan publicadu in cussas dies 71 film o serias tv russas. E tando, sos attivistas an nadu chi su "tzinema" russu est su mere de sa televisione ucraina. Sigundu a issos, su chi bi aìat de bìder fit de calidade lezza abberu e a s'ispissu tenìat propaganda russa.

In sa segunda chida, sos attivistas aìan torradu a bìder itte faghìan essire sos 10 canales ucrainos prus mannos. A bisu issoro, sa televisione russa tenet prus de sa meidade de su tempus. Sa TV faghet bìder cosa russa assumancu 1/6 de sa die. In media, unu canale nde faghet essire prus de 7 oras e mesu.

In su 27 de Cabidanne, sos attivistas aìan galu torradu a fagher sa solita cosa. Custa borta, su cuntènnidu russu fit a su 40%. Sos attivistas aìan abberguadu chi, a distantzia de s'attera averiguadura, su volùmene de cosa russa in sa TV ucraina fit prus artu. Su canale chi nde faghet bìder de prus est "Ukrayina", chi est a s'87%. A costazu de custu bi sun "NTN" (71%), "Inter" (67%), "ICTV" (43%), "2+2" (42%). Parte manna de custas serias est de militares russos "eroicos" e de politzia segreta russa.

Dae su 27 de Santu Gaine a su 2 de Sant'Andrìa de su 2014, sos attivistas fin cumpartos ind unu programma de top-ten chi faghìat bìder sos canales chi faghen essire prus film russos.

Dae s'unu a su sete de Nadale, sos attivistas fin torrados a pompiare itte faghian essire sos canales ucrainos. Su resurtu fit chi su cuntennidu russu fit galu in aumentu. Sos prus famados fin "Ukrayina", chi nde at fattu bessire puru dae 12:45 a 15:15, su canale "Inter", dae 11:15 a 13:15, e "NTN", chi si ponet a publicare cosa russa dòighi oras a die.

In sa cherta de su 5-11 de Nadale, sos attivistas an fattu bider chi sos canales "Ukrayina" e "Inter" non respettan sa leze, chi bolet a fagher essire assumancu su 50% de cosa fatta in Ucraina (artigulu 9 de sa leze ucraina a pizu de televisione e radio). In ie, de produttos ucrainos bi nde at a su 16% in su primu, a su 17% in su segundu.

### Limba
In su primu de Santu Gaine de su 2014, sos attivistas, basèndesi in subra de sos datos chi aìan regollidu, an ammustradu istatisticas a pizu de cale limba sos canales ucrainos imprèen de prus. Sigundu a custos, su cuntènnidu in limba ucraina est petzi de su 29%, cussu in russu ebbìa de su 39.3%, cussu de russu-ucrainu cun sutatìtulos de su 23.5%, cussu bilìmbe (ucrainu e russu) de su 8.2%.

### Chirca sotziologica
In su mese de Nadale de su 2014, "Telekrytyka" aìat publicadu una chirca sotziologica, fatta impare a s'Istitutu de Sotziologia Internatzionale de Kyiv. Sigundu a custa, su 60,9% de sa zente ucraina no aìat bidu de pag'ora serias televisivas russas. Sos chircadores marcan chi sos ucrainos bolen a affortigare sa politiga informativa. Sun prontos a amparare paritzos passos, chi lu dìat fagher, a cumintzare dae pònner unu frenu a sa TV russa. Ma bi at zente meda puru chi bolet a bìder cosa russa, in tottu sas regiones, de tottus sas edades e de cada casta e libellu de imparu.

## Reatziones
### Artistas, espertos e pùblicu
*In su mese de Cabidanne de su 2014, su iscritore Oksana Zabuzhko at faeddadu de su muntone de programmas russos in sa televisione ucraina: "...sa situatzione est ischitzofrènica: a un'ala bi at sàmben ispàrghidu, sa zente morindesìnche, chi faedden russu o ucrainu o ambos, non faghet diferentzia, cussos chi si naran ucrainos si nche sun morinde. E a su matessi tempus, petzi in sa prima chida de Cabidanne, 10 canales ucrainos an ammustradu 71 serias televisivas russas, cumpresu "Likvidatsiya" (*Ликвидация*), in ue sos ufitziales de segurantzia bochin a "banderivetses".
*In su 3 de Santu Gaine de su 2014, su iscritore ucrainu Andriy Kokotyukha at nadu chi su bascarràmine russu de "pulitziotos", "NKVD" e "fortzas ispetziales" sighin a istare in sa televisione ucraina ca "non tenen atteru chi podat esser in logu de custos".
*In su mese de Santu Gaine de su 2014, su cumandante 'e su battallione de boluntèris Yuriy Bereza ("Dnipro-1"), Semen Semenchenko ("Donbass") and Andriy Teteruk ("Myrotvorets") at iscritu una lìtera aberta a sa presidente ucraina Petro Poroshenko pro firmare sa "trasmìtida de propaganda russa in sos mass media, cumpresas serias, film, ispàssiu, in ue s'inimigu si pintat comente idealitzadu".
*In su mese de Santu Gaine de su 2014, s'analista politicu ucrainu Volodymyr Fesenko at nadu chi a iscantzellare sos programmas russos est a fagher unu passu perigulosu. S'espertu credet chi sìat pagu appropriadu fagher essire serias de paracadutistas russos, ma narat chi non si podat fagher sos estremistas: "No amparo su boicottamentu. Est una cosa in ue est làdinu chi sa gherra informativa si faghet pigande un'attera pìnniga. Sun faghende una propaganda aggressiva, e ja lu cumprendo, pro como, a iscantzellare cussos canales chi faghen custa gherra informativa. Pro cantu pertocat sas serias televisivas, semus andande tropu atesu. S'atteru passu dìat a esser cussu de boicottare tottus sos produttos russoss. E, chi nos piagat o nono, meidad'e sa populatzione o sun russos, o familias chi tenen unu calchi ligàmine, etnicu o culturale, cun sa traditzione russa. Bolìmus a nche los bogare a issos puru? Non mi pare meda justu."
*Su dirigidore de film Igor Savychenko, fundadore de "Директорія кіно", in su mese de Nadale de su 2014 at nadu chi su gubernu, si bolet a nde bogare produttos russos, depet mandare un'attera cosa. Imbetzes, at nadu, s'istadu dat semper prus pagu dinare a sa produida de film. "Cando s'istadu proibit calicuna cosa, ja lu ischit chi si nch'est imbolande parte manna de su mercadu, faghet falare a giossu s'industria intrea. Nos depes torrare calchi cosa. Dà nos su dinare pro finantziare s'industria, de custa manera non dìamus andare in disterru e sighire a traballare inoghe. Fintzas a su 2012, amus campadu de film e serias televisivas russas. Dae su 2013, cando an fundadu s'agentzia de finantziamentu "Derzhkino", amus cumintzadu a fagher essire roba nostra fatta in logu. Como s'echilibriu est tottu bulluzadu."

### Polìtiga
#### Parlamentu
In su 20 de Santu Gaine de su 2014, su deputadu Mykola Tomenko at postu cara a sa Verkhovna Rada de Ucraina su progetu de leze #5036 a pizu de "Televisione e Radio". Su documentu cherìat bogare cussos traballos audio-visivos in ue sos personazos printzipales sun ufitziales, fortzas armadas, servitzios militares de sa Federatzione Russa e/o Unione Sovietica e/o Imperju Russu, e cussos chi "laudan sos imbasores de s'Ucraina". Comùncas, su progetu no at tennidu bastante numeros pro passare.

In su 9 de Nadale de su 2014, in su Parlmentu Ucrainu, sos parlamentares Mykola Knyazhytsky e Vadim Denisenko an fattu unu progetu de leze chi nde currezìat calicuna a pizu de sa Televisione e Radio de Ucraina (#1317). Su documentu proponìat de acontzare sa leze a pizu de Tzinematografìa, e pruschetottu azùngher s'artigulu 15-1 "Isparghimentu e Trasmìtida de film, chi popularitzan s'immagine de sos ocupadores e sos balores de subcultura criminale". Sigundu a s'artigulu, est proibida calesisiat trasmitida in Ucraina de calesisiat traballu audio-visivu chi tenet propaganda a favore de agentzias, fortzas armadas e atteras trumas militares de s'ocupadore. In su 13 de bennarzu de su 2015, su Parlamentu ucrainu at atzettadu sa leze cun 240 botos a prima leghida.

A pustis sun cumpartos sos progetos de leze de Andriy Levus and Viktoria Siumar. In su 5 de Frearzu, a sa segunda leghida su parlamentu at atzettadu su progetu de leze #1317 chi aìan postu Mykola Knyazhytsky e Vadim Denisenko, cun 259 botos. Fintzas s'emendamentu de su Partidu Radicale an atzettadu, chi bolìat a nde bogare tottu cussos film e serias TV russas fattas a pustis de su 1991.

#### Agentzìa de istadu pro su tzinema ucrainu
In su mese de Santu Gaine de su 2014, s'Agentzia de istadu pro su tzinema ucrainu ("Derzhkino") at proibidu a fagher essire serias TV chi faghen bìder servitzios de segurantzia russos. Sigundu a su presidente de s'agentzia, Pylyp Illyenko, s'isseberu lu an fattu pro more de su chi fit sutzedinde de pag'ora in Ucraina e ca "non dìat a esser umanu a mustrare film russos, chi sun tottu propaganda, comente sa magnificadura de sas istrutturas de podere in sa TV ucraina". Prus a pustis, cun s'iscandalu e sas protestas chi sun sighidas,, su dipartimentu at proibidu fintzas film cun Mikhail Porechenkov, e at nadu a sos chi traballan cun sa televisione sos media a nde bogare peri a Joseph Kobzon, Ivan Okhlobystin, Mikhail Zadornov, e a atteros artistas russos chi an nadu cosas anti-ucrainas. In su 9 de Nadale, "Derzhkino" nche at bogadu 71 film e serias TV russas chi tenìan s'atore Ivan Okhlobystin In December, "Derzhkino" also promised support for those channels boycotting Russian content. In Nadale, "Derzhkino" at nadu chi bolet amparare sos canales chi faghen su boicottamentu e, in prus, at proibidu atteros 4 film russos. In su 5 de Frearzu de su 2015, "Derzhkino" nde at bogadu atteros 20 film e serias TV russas.

#### Cunsìzu natzionale de Radio e Televisione
Sa persone a cabu de su Cunsizu Natzionale de Radio e Televisione, Yuriy Artemenko, a pustis de manifestadas e protestas publicas, at nadu chi dìat a esser una cosa pretzìsa pro sos canales etottu a nde bogare film e serias TV cun Porechenkov and Okhlobystin. "Fortzis sa situatzione, bogande a fora film cun zente comente Porechenkov and Okhlobystin, at a ispìngher sos canales a nde essire cun atteras propustas, cun politigas chi tànghen non tottus sas serias TV russas, ma petzi cussas chi faghen prus pagu ispantu". In su mese de Nadale de su 2014, su primu deputadu de su Cunsizu Olha Herasymyuk at andu chi tzertos film russos faghen a trastu de propaganda, pro custu si depen iscantzellare. Sigundu a issu, sos canales ucrainos bolen a comporare prus pagu serias TV russas cunforma s'annu coladu, ma a dontzi modu sa compora at a esser manna.

## Resultados
* *'Bae puru a bidere*' : [[Non compores mercantzia russa!#Resurtaos|Resultados de "non compores mercantzia russa!"]].*

## Nòmine
Sos attivistas an dadu a custa campagna sotziale su nòmine de "boicotta film russos" (*Бойкот російського кіно*), bidu chi dae su cumintzu fit custa sa pagina ufitziale de facebook. A pustis, su nòmine est bènnidu populare in sos mass media, ma perdet sentidu in limbas comente su sardu, in ue "film" cheret nàrrer "pellicula longa de tzinema" ebbìa: in ucrainu, difattis, *кіно* (film) narat tottu, cumprendende film, serias tv e gai sighende.

## Referèntzias


## Atteras fontes
* Російські серіали: економічна зброя уповільненої дії  (Ucrainu). Forbes. 13.05.2014.
* Потрібна теледеколонізація!  (Ucrainu). Serhiy Hrabovskyi Den. 24.10.2014.
* Переможений російський «Спецназ» (Ucrainu). Valentyna Samchenko. Ukrayina Moloda. #&nbsp;162, 31.10.2014.
* Патріоти оголосили бойкот російськомовному ТВ-контенту  (Ucrainu). Artem Kurikhin. Porohy. 25.11.2014.

## Aggantzos de fora
* Бойкот російського кіно (ucrainu). Pazina uffitziale de sa campagna in Facebook.
* Бойкот російського кіно (ucrainu). Pazina uffitziale de sa campagna in vk.com.